Document ID: 32010D0116
Publication Date: 2010-02-24

Title and Content:
ROZHODNUTIE KOMISIE
z 24. februára 2010
o ukončení antidumpingového konania týkajúceho sa dovozu určitých mechanizmov krúžkových viazačov s pôvodom v Thajsku
(2010/116/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1), a najmä na jeho článok 9,
po porade s poradným výborom,
keďže:
A. POSTUP
(1)
Dňa 11. novembra 2008 bol Komisii doručený podnet týkajúci sa údajného poškodzujúceho dumpingu pri dovoze určitých mechanizmov krúžkových viazačov s pôvodom v Thajsku.
(2)
Podnet podal výrobca v Únii, spoločnosť Ring Alliance Ringbuchtechnik GmbH, ktorá podľa článku 4 ods. 1 a článku 5 ods. 4 nariadenia Rady (ES) č. 384/96 (2) (ďalej len „základné nariadenie“) predstavuje podstatnú časť, v tomto prípade viac ako 50 % celkovej výroby určitých mechanizmov krúžkových viazačov v Únii.
(3)
Podnet obsahoval evidentné dôkazy o existencii dumpingu a z toho vyplývajúcej značnej ujmy, ktorá sa pokladala za dostatočnú na to, aby sa ňou odôvodnilo začatie antidumpingového konania.
(4)
Komisia preto po porade, prostredníctvom oznámenia uverejneného v Úradnom vestníku Európskej únie (3), začala antidumpingové konanie týkajúce sa dovozu určitých mechanizmov krúžkových viazačov, v súčasnosti zatriedených pod číselným znakom KN ex 8305 10 00 a s pôvodom v Thajsku, do Európskej únie.
(5)
Komisia poslala dotazníky výrobnému odvetviu Únie a všetkým známym združeniam výrobcov v Európskej únii, vývozcom/výrobcom v Thajsku, všetkým združeniam vývozcov/výrobcov, dovozcom, všetkým známym združeniam dovozcov a orgánom príslušnej vyvážajúcej krajiny. Zainteresované strany dostali možnosť písomne sa vyjadriť a požiadať o vypočutie v lehote uvedenej v oznámení o začatí konania.
(6)
Vzhľadom na potrebu lepšie preskúmať určité aspekty prešetrovania sa rozhodlo o pokračovaní prešetrovania bez uloženia dočasných opatrení. Dňa 16. septembra 2009 bol všetkým zainteresovaným stranám poskytnutý informačný dokument, v ktorom boli podrobne opísané predbežné zistenia v danom štádiu prešetrovania a v ktorom boli strany vyzvané, aby k týmto zisteniam predložili pripomienky.
B. STIAHNUTIE PODNETU A UKONČENIE KONANIA
(7)
Listom z 18. decembra 2009 adresovaným Komisii spoločnosť Ring Alliance Ringbuchtechnik GmbH oficiálne stiahla svoj podnet.
(8)
V súlade s článkom 9 ods. 1 základného nariadenia konanie možno ukončiť, ak bol podnet stiahnutý, okrem prípadu, keď takéto ukončenie nie je v záujme Únie.
(9)
Komisia dospela k názoru, že toto konanie by sa malo ukončiť, pretože pri prešetrovaní nevyšli najavo žiadne skutočnosti svedčiace o tom, že by takéto ukončenie nebolo v záujme Únie. Zainteresované strany boli náležite informované a mali možnosť predložiť pripomienky. Neboli predložené žiadne pripomienky, ktoré by naznačovali, že by takéto ukončenie nebolo v záujme Únie.
(10)
Komisia preto dospela k záveru, že antidumpingové konanie týkajúce sa dovozu určitých mechanizmov krúžkových viazačov s pôvodom v Thajsku do Európskej únie by sa malo ukončiť,
PRIJALA TOTO ROZHODNUTIE:
Článok 1
Antidumpingové konanie týkajúce sa dovozu určitých mechanizmov krúžkových viazačov, v súčasnosti zatriedených pod číselným znakom KN ex 8305 10 00 a s pôvodom v Thajsku, sa týmto ukončuje.
Článok 2
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
V Bruseli 24. februára 2010

Classification:
Level 1 Topics: 100160
100147
100152
100161
Level 2 Topics: 100277
100231
100283
100276
100282
100193
100194
100281
Level 3 Topics: 539
5283
1847
122
2106
4590
3895
913
614
2858
2200
6205
11
All Topics: 1309
1318
1591
2771
4453
5646